b'\n_START_ARTICLE_\nIgor Kijevski\n_START_SECTION_\nVladanje Olega\n_START_PARAGRAPH_\nOleg je najprej zadu\xc5\xa1il nekaj uporov, potem pa je z vojsko krenil proti jugu. Uporni mesti Smolensk in Ljube\xc4\x8d (starodavno mesto 250 km severno od Kijeva), sta se takoj predali. Oleg je napredoval proti Kijevu, kjer sta vladala Varjaga Askold in Dir. Zgodovina pripoveduje, da ju je s prevaro zvabil na sestanek, ju zajel in dal umoriti, \xc4\x8de\xc5\xa1 da nimata pravice vladati, ker nista \xc4\x8dlana vladajo\xc4\x8de rodbine. Po njuni smrti se je Kijev predal in Oleg ga je v imenu Igorja zasedel. Kijevsko oblast je postopoma raz\xc5\xa1iril na skoraj vsa ruska plemena (Novgorod\xc4\x8dani, Krivi\xc4\x8di, Meri, Drevljani, Severjani, Poljani in Radimi\xc4\x8di). Od vseh plemen so bili najmo\xc4\x8dnej\xc5\xa1i Drevljani, ki so naseljevali Polesje zahodno od Dnjepra._NEWLINE_Oleg je sebe poimenoval "veliki knez", prebivalci njegov vladavine pa so se za\xc4\x8deli imenovati Rusi. Z osvojitvijo Kijeva je postal Oleg gospodar vodne poti od Baltika do \xc4\x8crnega morja. Kijev je bil tedaj \xc5\xbee \xc5\xbeivahno mednarodno trgovsko mesto. Oleg ga je imenoval "mati ruskim mest". Gradil je tudi nova utrjena mesta in prebivalcem predpisoval davek._NEWLINE_O Olegovem vladanju pripovedujejo le zgodbe iz Zgodovine minulih let, v katerih se dejanski dogodki neprestano prepletajo z legendo. Iz njih je mogo\xc4\x8de zanesljivo razbrati le, da so Rusi imeli stike z Bizantinci in da so z njimi sklepali trgovske posle. Pogodbe so zaklju\xc4\x8devali s prisego, v kateri so se sklicevali na svoje oro\xc5\xbeje in svoja boga Peruna in Volosa.\n_START_SECTION_\nIgorjevo vladanje\n_START_PARAGRAPH_\nPo Olegovi smrti leta 912 je zavladal Igor sam._NEWLINE_Dvakrat je napadel Konstantinopel. Prvi napad se je kon\xc4\x8dal s hudim porazom Rusov na kopnem in na morju. Drugi\xc4\x8d, leta 944, je Igor predhodno sklenil zavezni\xc5\xa1tvo s Pe\xc4\x8denegi. Vedo\xc4\x8d, da se tako veliki vojski ne bodo mogli upirati, so Bizantinci pristali na pla\xc4\x8dilo davka in sklenitev trgovskega sporazuma z Rusi. Sporazum so potrdili s prisego, ki razkriva, da so bili nekateri \xc4\x8dlani Igorjeve pogajalske ekipe \xc5\xbee kristjani._NEWLINE_Leto dni kasneje so Drevljani Ivana zajeli, ko je lahkomiselno pri\xc5\xa1el z majhno voja\xc5\xa1ko enoto k njim pobirat davek, in ga na krut na\xc4\x8din usmrtili (Zgodovina navaja, da so njegove ude privezali na upognjene breze, ki so jih potem sprostili)._NEWLINE_Igorja je nasledil sin Svjatoslav I. Ker je bil mladoleten, je namesto njega zavladala njegova mati Olga, Olegova h\xc4\x8derka.'